**Ministru kabineta rīkojuma projekta**

**“Par finanšu līdzekļu piešķiršanu no valsts budžeta programmas**

**„Līdzekļi neparedzētiem gadījumiem””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Sakarā ar neprognozēti straujā vīzu pieteikumu skaita pieauguma radīto ārkārtas situāciju vīzu pieteikumu apstrādē nepieciešama divu terminētu (01.07.2018. – 31.12.2018.) amata vietu izveide Latvijas vēstniecībā Indijā un vienas terminētas (01.07.2018. – 31.12.2018.) amata vietas izveide Latvijas vēstniecībā Ķīnā, lai varētu nodrošināt kvalitatīvu un savlaicīgu vīzu pieteikumu izskatīšanu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts atbilstoši Ārlietu ministrijas kompetencei tās funkciju nodrošināšanai saskaņā ar Ministru kabineta 2003. gada 29. aprīļa noteikumu Nr. 237 „Ārlietu ministrijas nolikums” 4.4. punktu. Atbilstoši Ministru kabineta 2009. gada 22. decembra noteikumu Nr. 1644 „Kārtība, kādā pieprasa un izlieto budžeta programmas "Līdzekļi neparedzētiem gadījumiem" līdzekļus” 3. punktam līdzekļi tiek pieprasīti valstiski īpaši nozīmīgam pasākumam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas diplomātiskajās un konsulārajās pārstāvniecībās 2017. gadā kopumā saņemti 171 087 vīzu pieteikumi, kas ir par 1774 pieteikumiem vairāk nekā 2016. gadā. Šāds kāpums liecina par ārvalstnieku intereses stabilu pieaugumu par Latviju kā tūrisma, studiju un darba galamērķi.  Līdz ar Latvijas valstspiederīgo mobilitātes pieaugumu pasaulē un diasporas pieaugumu ārpus Latvijas, pieaug arī pieprasījums pēc citiem konsulārajiem pakalpojumiem un pēc konsulārās palīdzības.  Tādēļ Ārlietu ministrija pastāvīgi seko konsulārā darba dinamikai pārstāvniecībās ārvalstīs un reaģē, operatīvi novirzot esošos resursus tām ĀM struktūrvienībām, kur pieprasījums pēc konsulārajiem pakalpojumiem un konsulārās palīdzības ir pieaudzis. Piemēram, pieaugot konsulārā darba apjomam Lielbritānijā un Uzbekistānā un samazinoties vīzu pieprasījumam Baltkrievijā, no vēstniecības Minskā un konsulāta Vitebskā ar 2017. gadu tika pārcelta viena amata vieta uz vēstniecību Lielbritānijā un viena amata vieta uz vēstniecību Uzbekistānā.  Tāpat uz pārstāvniecībām regulāri tiek komandēti ĀM centrālā aparāta darbinieki tad, kad pieprasījums pēc konsulārajiem pakalpojumiem un konsulārās palīdzības ir vislielākais.  Tomēr sakarā ar iepriekš neprognozēti strauju vīzu pieteikumu skaita pieaugumu Latvijas diplomātiskajās pārstāvniecībās Indijā un Ķīnā nepieciešami papildus risinājumi, jo ĀM rīcībā esošie resursi vairs nav pietiekami, lai šajās vēstniecībās pieņemtu vīzu pieteikumus atbilstoši pieprasījumam, kā arī kvalitatīvi un savlaicīgi tos apstrādātu.  **Latvijas vēstniecība Indijā**  Latvijas vēstniecībā Indijā vērojams liels pieaugums saņemto nacionālo jeb ilgtermiņa vīzu pieteikumu skaitā no studentiem, kuru ieceļošanas mērķis ir profesionālās vai augstākās izglītības iegūšana Latvijā. Pēdējos gados izglītības eksports ir viens no Latvijas prioritārajiem darba virzieniem Indijā. Taču īpaši straujš studentu vīzu pietiekumu skaita pieaugums novērojams pēc ministru prezidenta M.Kučinska vizītes Indijā 2017. gada novembrī, kad jautājums par sadarbības paplašināšanu izglītības jomā tika arī pārrunāts ar vairākām augsta līmeņa amatpersonām.  Ja 2016. gadā Latvijas vēstniecībā Indijā tika pieņemti 300 ilgtermiņa vīzu pieteikumi, tad 2017. gadā saņemto ilgtermiņa vīzu pieteikumu skaits jau bija 1506, veidojot pieaugumu par 80%. 2018. gada pirmajos 2 mēnešos Latvijas vēstniecībā Indijā saņemti jau gandrīz 600 vīzu pieteikumi. Saglabājoties šādām tendencēm, paredzams, ka Latvijas vēstniecībā Indijā 2018. gadā tiks apstrādāti vismaz 2000 studentu vīzu pieteikumi, savukārt 2019. gadā un turpmāk – 2500 pieteikumu ar nosacījumu, ka vēstniecībai tiks piešķirti pietiekami resursi vīzu pieteikumu apstrādei.  Valsts nodevās par ilgtermiņa vīzu pieteikumu izskatīšanu Latvijas vēstniecībā Indijā 2016. gadā tika iekasēti 18 000 EUR, 2017. gadā – 90 360 EUR. Ja vēstniecībai tiek piešķirti pietiekami resursi, prognozējams, ka 2018. gadā valsts nodevās tiks iekasēti vismaz 120 000 EUR, savukārt 2019. gadā un turpmāk – aptuveni 150 00 EUR.  Vienlaikus ārvalstu studenti sniedz arī būtiskus ienākumus Latvijas tautsaimniecībai kopumā. Viens ārvalstu students studiju gada laikā iztērē 12 264 EUR (5136 EUR studiju maksa, 3432 EUR mājoklis, 3696 EUR citi izdevumi). Tādējādi 2000 ārvalstu studentu, uzturoties Latvijā, iztērē vairāk nekā 24 milj. EUR (*Latvijas Konkurētspējas Ziņojums/ 2016. D.Auers. Augstākās izglītības eksporta nozare Latvijā; strauja izaugsme, augsts potenciāls. Domnīca Certus, Rīga, 2016. gada decembris*).  Vēstniecība sedz plašu konsulāro apgabalu, kas ietver Indiju, Bangladešu, Maldīvu salas, Mjanmu, Nepālu un Šrilanku. Studentu vīzu pieteikumi galvenokārt tiek saņemti no Indijas, Šrilankas un Bangladešas.  Kopš Latvijas vēstniecības Indijā atvēršanas 2014. gadā ar konsulārajiem jautājumiem strādā viens diplomāts. Vēstniecība izskata arī Šengenas vīzu pietiekumus, pieņem uzturēšanās atļauju pieteikumus un sniedz citus konsulāros pakalpojumus, kā arī konsulāro palīdzību ārkārtas situācijās Latvijas valstspiederīgajiem. Tomēr ilgtermiņa vīzu pieteikumu apstrāde un izvērtēšana veido lielāko vēstniecības konsulārā darba apjomu.  Darbs ar vīzu pieteikumiem Indijā ir specifisks: 1) ņemot vērā augstos imigrācijas riskus, visi ilgtermiņa vīzu pieteicēji no Indijas un Šrilankas tiek intervēti, bet studentiem no Bangladešas nepieciešamas padziļinātās intervijas klātienē saskaņā ar 21.06.2010. Ministru kabineta “Noteikumiem par valstīm, kuru pilsoņiem, izsniedzot vīzu vai uzturēšanās atļauju, veic papildu pārbaudi; 2) lai studentiem nebūtu jāierodas vēstniecībā, intervijas tiek veiktas attālināti ar *Skype* palīdzību, bet interneta sakari Indijā ir nestabili un ar regulāriem pārrāvumiem, kas padara intervēšanu sevišķi laikietilpīgu; 3) bieži ir novērojamas problēmas saistībā ar neprecīzi noformētajiem dokumentiem; 4) Latvijas ilgtermiņa vīzas pietiekuma anketa nav elektroniski nolasāma, un tā ir jāievada informācijas sistēmā manuāli (atšķirībā no Šengenas vīzu pieteikumiem). 12-13 stundu laikā iespējams apstrādāt tikai 30 vīzu pieteikumus. Līdz ar to viena vīzu pieteikuma apstrāde Indijā aizņem vairāk resursu nekā vidēji viena pieteikuma apstrāde citās Latvijas diplomātiskajās un konsulārajās pārstāvniecībās ārvalstīs.  Šobrīd situācija, kad vienā mēnesī Latvijas vēstniecībā Indijā tiek saņemti vairāk nekā 400 vīzu pieteikumu, ir vērtējama kā ārkārtas, jo vienai konsulārai amatpersonai nav iespēju apstrādāt šādu daudzumu vīzu pieteikumu.  Lai rastu risinājumu pieaugošajam vīzu pieteikumu skaitam Latvijas vēstniecībā Indijā, Ārlietu ministrija līdz šim ir izmantojusi šādus risinājumus:   * 2017. gadā Latvijas vēstniecībā Indijā tika izveidota viena papildu vietējā līgumdarbinieka vieta. Ņemot vērā nelielo Latvijas diasporu Indijā un tās specifiku, līgumdarbinieks ir Indijas pilsonis bez latviešu valodas zināšanām. Tādēļ vietējais līgumdarbinieks var sniegt tikai daļēju un nepilnīgu atbalstu darbā ar vīzu pieteikumiem, piemēram, datu ievadē Nacionālajā vīzu informācijas sistēmā. Līgumdarbinieka pienākumos ietilpst arī elektroniskā pasta sarakste ar studējošajiem par tehniskiem jautājumiem. Attiecīgi vietējā līgumdarbinieka sniegtais atbalsts ir krietni mazāks, nekā to varētu nodrošināt Ārlietu ministrijas darbinieks no Latvijas. * Līdz 2017. gadam tika novērots, ka lielākais studentu vīzu pieteikumu skaits tika saņemts pirms kārtējā studiju semestra sākuma. Vīzu pieteikumu apstrāde šāda sezonāla pieauguma apstākļos tika risināta, uz Latvijas vēstniecību Indijā komandējot no Ārlietu ministrijas centrālā aparāta papildu darbiniekus, komandējuma izdevumus sedzot no vēstniecību līdzekļiem. Lai gan darbs ar studentu vīzu pieteikumiem visintensīvākais ir decembrī – martā un augustā – septembrī, pēdējā gada laikā novērotās tendences liecina, ka studentu vīzu pieteikumi tiek iesniegti cauru gadu, jo mācību iestādes Latvijā nodrošina ārvalstu studentiem sagatavošanās kursus arī starp studiju semestriem.   2017. gadā īstermiņā tika komandēti trīs papildu darbinieki.  2018. gadā tika plānots īstermiņa komandējumos nosūtīt kopumā četrus darbiniekus. Tomēr straujā vīzu pieteikuma skaita pieauguma dēļ 2018. gadā īstermiņa komandējumos tikuši nosūtīti jau trīs papildu darbinieki un pirms š.g. rudens semestra sākuma būtu nepieciešams īstermiņā komandēt vēl papildus darbiniekus.   * Lai padarītu dokumentu iesniegšanu studentiem ērtāku, 2017. gada novembrī Latvijas vēstniecība Indijā uzsāka sadarbību ar ārpakalpojumu sniedzēju *VFS Global* par studentu vīzu pieteikumu pieņemšanu vīzu centros Indijā un Šrilankā. *VFS Global* birojos tiek veikta arī vīzu pieteikumu sākotnējā pārbaude (vai tie ir atbilstoši noformēti un tiek iesniegti visi nepieciešamie dokumenti), jau atvieglojot Latvijas vēstniecības Indijā darbu. Tomēr ārpakalpojuma piesaiste nenoņem slodzi no konsulārās amatpersonas, kas saistīta ar vīzu pieteikumu apstrādi un lēmumu pieņemšanu par vīzu izsniegšanu.   Lai varētu izskatīt vīzu pietiekumus atbilstoši šī brīža Latvijas mācību iestāžu pieprasījumam un novērstu izveidojušos ārkārtas situāciju, Latvijas vēstniecībā Indijā nepieciešams izveidot vienu terminētu diplomāta un vienu terminētu vecākā referenta amata vietu no 2018. gada 1. jūlija līdz 2018. gada 31. decembrim.  Ja netiek rasta iespēja nodrošināt vēstniecību Indijā ar minētajiem papildus resursiem:   * vēstniecība nespēs atbalstīt pieaugošo Latvijas izglītības eksportu; * netiks iekasēti papildus budžeta līdzekļi par valsts nodevām un studentu uzturēšanās izdevumi Latvijā; * pastāv augsts risks, ka sistemātiski tiks pārkāpti vīzu pieteikumu izskatīšanas termiņi. Imigrācijas likuma 15. pants nosaka, ka lēmumu par ilgtermiņa vīzas izsniegšanu pieņem 15 dienu laikā pēc visu noteikto dokumentu iesniegšanas. Ja ilgtermiņa vīzas izsniegšanai nepieciešama papildu informācija vai pārbaude, lēmumu pieņem 60 dienu laikā. Jau šobrīd, kad vīzu pieteikumu iesniegšana kļuvusi studentiem ērtāka pēc sadarbības uzsākšanas ar *VFS Global,* vēstniecībā strādājot vienai konsulārajai amatpersonai (bez komandētajiem darbiniekiem no Rīgas), veidojas būtiska vīzu pieteikumu apstrādes kavēšanās; * konsulārai amatpersonai ilgstoši strādājot neadekvātas slodzes un virsstundu apstākļos, būtiski samazinās vīzu pieteikumu izvērtēšanas kvalitāte, jo konsulārā amatpersona nevar veltīt viena pieteikuma izvērtēšanai tik daudz laika, cik tas būtu objektīvi nepieciešams.   Pavirši izvērtējot vīzu pieteikumus, palielinās risks, ka izsniegtās vīzas var tikt iegūtas krāpnieciskā ceļā vai izmantotas neatbilstošiem mērķiem, jo ar Latvijas izsniegtajām ilgtermiņa vīzām ārvalstnieki ir tiesīgi ieceļot arī citās Šengenas līguma dalībvalstīs;   * pastāv risks, ka savlaicīgi netiks sniegti citi konsulārie pakalpojumi un konsulārā palīdzība Latvijas valstspiederīgajiem.   **Latvijas vēstniecība Ķīnā**  Viens no Latvijas prioritārajiem darba virzieniem sadarbībā ar Ķīnu ir tūrisma jomas attīstīšana un tūristu no Ķīnas skaita palielināšana. 08.06.2017. Latvijas Ekonomikas ministrija un *Alitrip (Fliggy*) noslēdza Saprašanās memorandu par turpmāku sadarbību tūrisma jomā (*Altrip (Fliggy) ir Ķīnas vadošā e-tirdzniecības koncerna Alibaba apakšuzņēmums, kurš piedāvā tūrisma pakalpojumus*). 28.10.2017. Latvijas vēstniecība Ķīnā parakstīja akreditācijas līgumu ar Alitrip (Fliggy), piešķirot uzņēmumam akreditētas tūrisma kompānijas statusu un paredzot iespēju iesniegt vēstniecībā tūristu vīzu pieteikumus.  Šobrīd sadarbībā ar Alitrip (Fliggy) un Pilsonības un migrācijas lietu pārvaldi norit darbs pie elektroniskās vīzas pieteikuma anketas, kas pielāgota Ķīnas tirgum, izstrādes, ko plānots pabeigt 2018. gada vasarā. Līdz ar minētās anketas ieviešanu paredzams straujš tūristu vīzu pieprasījumu skaita pieaugums Latvijas vēstniecībā Ķīnā.  2016. gadā Latvijas vēstniecībā Ķīnā tika pieņemti kopumā 2044 vīzu pieteikumi, savukārt 2017. gadā – 2419 pieteikumi, kas ir pieaugums par 16%. Paredzams, ka 2018. gadā apstrādāto vīzu pieteikumu skaits sasniegs 3000, savukārt 2019. gadā un turpmākos gados – 3500 pieteikumu ar nosacījumu, ka vēstniecībai tiks piešķirti pietiekami resursi vīzu pieteikumu apstrādei.  Valsts nodevās par vīzu pieteikumu izskatīšanu Latvijas vēstniecībā Ķīnā 2016. gadā tika iekasēti 122 640 EUR, 2017. gadā – 145 140 EUR. Attiecīgi, ja vēstniecībai tiek piešķirti pietiekami resursi, prognozējams, ka 2018. gadā valsts nodevās tiks iekasēti 180 000 EUR, bet 2019. gadā un turpmāk – 210 000 EUR.  Vienlaikus ienākumus valsts budžetam veido ne tikai iekasētās valsts nodevas, bet arī ārvalstnieku tēriņi, uzturoties Latvijā. Saskaņā ar Centrālās statistikas pārvaldes datiem viens ārvalstu ceļotājs savas uzturēšanās laikā Latvijā vidēji iztērē 265 EUR (vidējais uzturēšanās ilgums ir 4.9 naktis un viena ceļotāja vidējie izdevumi ir 54 EUR dienā). Tādējādi 3000 ārvalstnieku, uzturoties Latvijā, iztērē aptuveni 795 000 EUR.  Latvijas vēstniecība Ķīnā sedz plašu konsulāro apgabalu, kas ietver Ķīnu, Bruneju, Butānu, Indonēziju, Kambodžu, Dienvidkoreju, Laosu, Malaiziju, Mongoliju, Singapūru, Taizemi un Vjetnamu.  Šobrīd Latvijas vēstniecībā Ķīnā ar konsulārajiem jautājumiem strādā viens diplomāts, kura atbildības sfērā ir ne tikai konsulārie jautājumi, bet arī izglītības un administratīvie jautājumi.  Vīzu pieteikumu izvērtēšana veido lielāko vēstniecības konsulārā darba apjomu (apmēram 70%), lai gan vēstniecībā tiek pieņemti arī uzturēšanās atļauju pieteikumi un sniegti citi konsulārie pakalpojumi, kā arī konsulārā palīdzība ārkārtas situācijās.  Konsulāro funkciju veikšanu Latvijas vēstniecībā Ķīnā ievērojami apgrūtina tehniskas problēmas, kas galvenokārt saistāmas ar interneta ātrumu un stabilitāti. Tas savukārt tieši ietekmē vīzu pieteikumu apstrādes procesu, piemēram, viena pieteikuma pieņemšana un ievadīšana Nacionālajā vīzu informācijas sistēmā var aizņemt līdz pat 2 stundām, lēmuma par vīzas pieteikumu pieņemšana – līdz pat 1 stundai. Tādējādi darba dienas laikā iespējams apstrādāt vien dažus vīzu pieteikumus. Līdz ar to viena vīzu pieteikuma apstrāde Ķīnā aizņem vairāk resursu nekā vidēji viena pieteikuma apstrāde citās Latvijas diplomātiskajās un konsulārajās pārstāvniecībās ārvalstīs.  Šobrīd vīzu pieteikumu apstrādes process Latvijas vēstniecībā Ķīnā nav efektīvs, jo vīzu pieteikumu pieņemšanu, datu ievadi sistēmā, lēmumu par vīzu izsniegšanu pieņemšanu, kā arī ielīmju drukāšanu veic pati konsulārā amatpersona. Šobrīd situācijā, kad vienā mēnesī Latvijas vēstniecībā Ķīnā tiek saņemti vairāk nekā 170 vīzu pieteikumu, konsulārais darbs tiek veikts paaugstinātas noslodzes un virsstundu apstākļos.  Pieaugot tūristu plūsmai no Ķīnas, kā arī studentu vīzu pieprasījumam, Latvijas vēstniecībā Ķīnā vairs nevarēs tikt nodrošināta savlaicīga un kvalitatīva vīzu pieteikumu apstrāde un izskatīšana.  Lai rastu risinājumu pieaugošajai noslodzei Latvijas vēstniecībā Ķīnā, Ārlietu ministrija līdz šim ir izmantojusi šādus risinājumus:   * līdzīgi Latvijas vēstniecībai Indijā, arī uz Latvijas vēstniecību Ķīnā gada noslogotākajā laikā konsulāro funkciju nodrošināšanai tiek īstermiņā komandēti papildu darbinieki no Ārlietu ministrijas centrālā aparāta (no vēstniecību līdzekļiem). 2017. gadā uz Latvijas vēstniecību Ķīnā tika īstermiņā komandēti divi darbinieki. Tomēr tendences liecina, ka pieprasījums pēc vīzām izlīdzinās visa gada garumā un tam vairs nav izteikti sezonāla rakstura. * 2016. gadā Latvijas vēstniecība Ķīnā uzsāka sadarbību ar ārpakalpojumu sniedzēja *VFS Global* par vīzu pieteikumu pieņemšanu 15 vīzu centros visā Ķīnas teritorijā. *VFS Global* birojos tiek veikta arī vīzu pieteikumu sākotnējā pārbaude (vai tie ir atbilstoši noformēti un tiek iesniegti visi nepieciešamie dokumenti), tādējādi atvieglojot Latvijas vēstniecības Ķīnā darbu. Tomēr ārpakalpojuma piesaiste nenoņem slodzi no konsulārās amatpersonas, kas saistīta ar vīzu pieteikumu apstrādi un lēmumu pieņemšanu par vīzu izsniegšanu.     Lai varētu izskatīt vīzu pietiekumus atbilstoši šī brīža vīzu pieprasījumam un tā tendencēm un novērstu izveidojušos ārkārtas situāciju, Latvijas vēstniecībā Ķīnā nepieciešams izveidot vienu terminētu vecākā referenta amata vietu no 2018. gada 1. jūlija līdz 2018. gada 31. decembrim.  Ja netiek rasta iespēja nodrošināt vēstniecību Ķīnā ar minētajiem papildus resursiem:   * vīzu pieteikumu izvērtēšanas periods kļūs garāks, kas veicinās vīzu pieteicēju vēršanos citu Šengenas dalībvalstu pārstāvniecībās, kur vīzu pieteikumu izskatīšanas termiņi būs īsāki, zaudējot Latvijas valsts budžeta ieņēmumus par valsts nodevām; * ja vēstniecība nespēs pieņemt visus vīzu pieteikumus, tas nesīs zaudējumus valsts budžetā, jo netiks iekasētas valsts nodevas par nepieņemto vīzu pieteikumu izskatīšanu; * netiks veicināts potenciālo Latvijā ieceļošo Ķīnas pilsoņu skaita pieaugums, kas negatīvi atsauksies uz tautsaimniecības attīstību kopumā, jo samazināsies ārvalstnieku pirkto preču un pakalpojumu apjoms, ietekmējot vairākas tautsaimniecības nozares – īpaši tūrismu un ar to saistītās nozares (transports, ēdināšana, viesnīcas u.c.); * pastāv risks, ka savlaicīgi netiks sniegti citi konsulārie pakalpojumi un konsulārā palīdzība Latvijas valstspiederīgajiem.   **Secinājums**  Izvērtējot situāciju, Ārlietu ministrija kā vienīgo risinājumu, lai nodrošinātu pakalpojumu pieejamību ārvalstu pilsoņiem – vīzu pieteicējiem saskata steidzamu un neatliekamu papildu personāla resursu nodrošināšanu Latvijas vēstniecībās Indijā un Ķīnā. Lai stabilizētu radušos ārkārtas situāciju pārstāvniecībās un varētu nodrošināt iekasētās valsts nodevas apmēra pieaugumu par vīzu pieteikumu izskatīšanu, nepieciešama divu amata vietu izveide Latvijas vēstniecībā Indijā un vienas amata vietas izveide Latvijas vēstniecībā Ķīnā no 2018. gada 1. jūlija līdz 2018. gada 31. decembrim.  Radušās ārkārtas situācijas risināšanai jaunu (terminētu) amata vietu izveidošana vēstniecībās ir ekonomiski izdevīgākais risinājums, jo darbinieku nosūtīšana komandējumā uz pusgadu ir finansiāli dārgāka.  Veicot aprēķinus, konstatēts, ka viena darbinieka komandēšana uz Indiju no 2018.gada 1.jūlija līdz 2018.gada 31.decembrim izmaksātu 65 851,67 EUR (aviobiļetes – 1440 EUR, viesnīcas izdevumi – 54 843.67 EUR, dienas nauda – 7360 EUR, transporta izdevumi – 2208 EUR). Attiecīgi divu darbinieku komandēšanai uz Indiju būtu nepieciešami 131 703,34 EUR. Viena darbinieka komandēšanai uz Ķīnu no 2018.gada 1.jūlija līdz 2018.gada 31.decembrim būtu nepieciešami 36 967,37 EUR (aviobiļetes – 1150 EUR, viesnīcas izdevumi – 28 162.97, dienas nauda – 5888 EUR, transporta izdevumi – 1766.40 EUR). Tādējādi trīs darbinieku kopējie komandējuma izdevumi veidotu 168 670,71 EUR.  Divu terminētu amata vietu izveidošanai un darbības nodrošināšanai Latvijas vēstniecībā Indijā un vienas terminētas amata vietas izveidošanai un darbības nodrošināšanai Latvijas vēstniecībā Ķīnā nepieciešamais finansējums ir 121 383 EUR.  Izdevumi, kas saistīti ar darbinieku atgriešanos Latvijā pēc 2018.gada 31.decembra, tiks nodrošināti no Ārlietu ministrijas piešķirtajiem līdzekļiem.  Ātrāka darbinieku nosūtīšana pastāvīgā darbā uz minētajām vēstniecībām nav objektīvi iespējama, jo darbinieku sagatavošana darbam ar vīzu pieteikumiem aizņem aptuveni 3 mēnešus – nepieciešama atbilstošu kandidātu atlase un to apmācība atbilstoši reģionu specifikai, ietverot arī stažēšanos citās Latvijas valsts pārvaldes iestādēs.  Tiek plānots, ka līdz 2018. gada 1. jūlijam Latvijas vēstniecību Indijā un Ķīnā kapacitāte tiks stiprināta, komandējot no Ārlietu ministrijas centrālā aparāta darbiniekus no esošajiem Ārlietu ministrijas līdzekļiem.  Ja vēstniecība Indijā un vēstniecība Ķīnā tiks nodrošināta ar minētajiem nepieciešamajiem papildu resursiem (terminētu amatu vietu izveidi), valsts budžetā valsts nodevās par vīzu pieteikumu izskatīšanu, ievērojot esošās tendences, 2018. gadā kopējais pieaugums būs aptuveni 160 000 EUR. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija un Finanšu ministrija.  Terminēto amata vietu izveide tiks saskaņota ar Valsts kanceleju. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Indijas, Šrilankas, Bangladešas, Ķīnas un citu valstu pilsoņi, kuri iesniedz dokumentus vīzu saņemšanai un uzturēšanās atļauju noformēšanai vēstniecībās Indijā un Ķīnā.  Latvijas valstspiederīgie, kuri pastāvīgi dzīvo vai īslaicīgi uzturas ārvalstīs un kam nepieciešams saņemt konsulāros pakalpojumus vai konsulāro palīdzību ārkārtas situācijās. |
| 2. | Tiesiskā regulējuma ietekme uz tautsaimniecību un administratīvo slogu | Nav attiecināms |
| 3. | Administratīvo izmaksu monetārs novērtējums | Nav attiecināms |
| 4. | Atbilstības izmaksu monetārs novērtējums | Nav attiecināms |
| 5. | Cita informācija | Latvijas izglītības eksportspējas attīstība un pozitīva Latvijas tēla ārvalstīs veidošana. Latvijas ekonomiskā izaugsme, veicinot tūrisma un citu tautsaimniecības nozaru attīstību. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2018.gads | | Turpmākie trīs gadi (*euro*) | | | | |
| 2019 | | 2020 | | 2021 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | +121 383 | 0 | 0 | 0 | 0 | 0 |
| 2.1. valsts pamatbudžets | 0 | +121 383 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | -121 383 | 0 | 0 | 0 | 0 | 0 |
| 3.1. valsts pamatbudžets | 0 | -121 383 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | +121 383 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | |  |  | | --- | --- | | **Divu amata vietu izveidošanai un darbības nodrošināšanai Latvijas Republikas vēstniecībā Indijas Republikā un vienas amata vietas izveidošanai un darbības nodrošināšanai Latvijas Republikas vēstniecībā Ķīnas Tautas Republikā** | **Papildus nepieciešams 2018.gadā, EUR** | | **Izdevumi – kopā** | **121 383** | | **Atlīdzība** | **64 758** | | Darbinieka mēnešalga (darba alga), 11 mēnešalgu grupa | 8 292 | | Darbinieka mēnešalga (darba alga),  9 mēnešalgu grupa | 7 140 | | Darbinieka mēnešalga (darba alga), 9 mēnešalgu grupa | 7 140 | | Piemaksa par diplomātisko rangu (1 darbiniekam 20% apmērā no mēnešalgas) | 1 658 | | Darba devēja valsts sociālās apdrošināšanas obligātās iemaksas (24,09%) | 5 839 | | Pabalsts dienesta vajadzībām izmantojamā transporta izdevumu segšanai (3 darbiniekiem) | 1 281 | | Algas pabalsts par dienestu ārvalstīs, piemaksa par apdraudējumu dienesta vietā (3 darbiniekiem) | 30 528 | | Darba devēja izdevumi veselības, dzīvības un nelaimes gadījumu apdrošināšanai (3 darbiniekiem) | 2 880 | | **Preces un pakalpojumi** | **53 445** | | Komandējumi un dienesta braucieni (pārcelšanās ceļa izdevumu kompensācija 3 darbiniekiem) | 2 015 | | Ārvalstīs strādājošo darbinieku dzīvokļa īres un komunālo izdevumu kompensācija, tai skaitā ar īres līgumu noslēgšanu saistītie izdevumi  (3 darbiniekiem) | 46 565 | | Informācijas sistēmas licenču nomas izdevumi (3 darbiniekiem) | 692 | | Biroja preces (3 darbiniekiem) | 225 | | Inventārs (vienreizēji izdevumi: monitors, printeris un biroja aprīkojums 3 darbiniekiem ) | 3 948 | | **Pamatkapitāla veidošanas izmaksas (vienreizēji izdevumi):** | **3 180** | | Datortehnika, sakaru un cita biroja tehnika (dators, stacionārais telefons 3 darbiniekiem) | 3 180 | | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Latvijas vēstniecība Indijā:  viena diplomāta amata vieta no 2018. gada 1. jūlija līdz 31. decembrim,  viena vecākā referenta amata vieta no 2018. gada 1.jūlija līdz 31. decembrim.  Latvijas vēstniecība Ķīnā:  viena vecākā referenta amata vieta no 2018. gada 1.jūlija līdz 31. decembrim. | | | | | | |
| 8. Cita informācija | Izdevumus 2018. gadā 121 383*euro* apmērā sedz no valsts budžeta programmas 02.00.00 „Līdzekļi neparedzētiem gadījumiem”. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav attiecināms. |
| 2. | Atbildīgā institūcija | Ārlietu ministrija |
| 3. | Cita informācija | Nav |

Ārlietu ministrs E.Rinkēvičs

Vīza: valsts sekretārs A.Pildegovičs

Saliņa 67016372

agnese.salina@am.gov.lv